ak:Fresh | Fresh Namibie | Aandkerk - Nie my wil nie, maar U wil
Hierdie week kyk ons na die apostel Paulus se lewe en na sy voorbeeld in Handelinge. Paulus word deur Jesus geroep om die goeie nuus van Jesus, die evangelie, met mense te gaan deel. Paulus het 'n lewe geleef, waar ons met oortuiging kan sê dat sy lewensleuse was: "Nie my wil nie, maar U wil."
Lees Handelinge 21:1-16 saam. Wat staan vir jou uit in hierdie gedeelte? Kyk weer na vers 13. Wat sê dit vir jou van Paulus en wat beteken dit vir jou in jou eie lewe?
Ter agtergrond, onthou dat Paulus oppad Jerusalem toe is om die evangelie van Jesus Christus te gaan verkondig. Paulus is deur die Heilige Gees aangemoedig om Jerusalem toe te gaan en die Heilige Gees waarsku hom oor die gevangenskap en die vervolging wat op hom wag.
Lees Handelinge 20:22-24 saam. Wat sê Paulus nou eintlik in hierdie gedeelte? Hoe lyk jou besluite en lewe in die aangesig van bedreiging? Hoe sien jy jou rol as Christen in 'n sondige wêreld in die lig van hierdie teks?
Na wie se planne luister jy in die aangesig van bedreiging? Is jy bereid om steeds God se wil na te volg al kry jy teenkanting en al stem niemand met jou saam nie?
Paulus se vriende het hom gewaarsku om nie te gaan nie, maar hy was oortuig dat hy moes en het voortgegaan om die wil van die Here te volg.
As Christene moet ons weet dat daar teenkanting en vervolging gaan wees, ons moet dit verwag ook - maar dit moet ons nie van stryk af bring nie. Na wie se stem luister jy? Waarop basseer jy jou besluite en die rigting wat jy inslaan?
Paulus het sy roeping 100% verstaan en daarom het hy gesê dat hy tronk toe sal gaan vir Jesus en selfs sal sterwe vir Jesus. Hy stel die wil van die Here bo sy eie wil en daarom maak die nagevolge nie vir hom saak nie, solank hy gehoorsaam is aan die Here.
As geroepene van die Here, hoe word jou keuses en lewe beïnvloed deur die wil van die Here? Wat kan jy vandag begin doen om die wil van die Here te gehoorsaam en daarvolgens te lewe?